På Vestbjerg Skole så en opfindsom lærer muligheden for at give eleverne en helt særlig historieundervisning.

7.A på Vestbjerg Skole fik i dag en anderledes undervisning, da de skulle have historie. Lærer Steen Amundsen så nemlig sit snit til at flytte undervisningen udenfor til vognmandsblokaden, som flere steder satte Nordjylland i stå . - Det var helt spontant, da jeg selv så blokaderne i morges. Det kunne jeg ligeså godt bruge i undervisningssammenhæng. Det er jo samfundsmæssige forhold i levende live, fortæller historielæreren. Vognmændene reagerede positivt på, at eleverne ville stille dem spørgsmål i forbindelse med blokaden. Eleverne fik også en flyer med hjem, så de kan diskutere blokaden med forældrene henover aftensmaden. - Den er jo som sådan ulovlig (blokaden red.). Og der var også nogle af eleverne, der stillede spørgsmål og som måske fik en dybere indsigt i hvorfor, vognmændene agerer, som de gør, siger Steen Amundsen. I følge historielæreren var der også et andet sigte med dagens ekskursion. - Da jeg gik i skole i 70'erne kom vi jo tit ud. Det sker ikke så ofte i dag, så det var en kærkommen lejlighed til at komme ud af klassen, siger Steen Amundsen. Og dagens vognmandsblokade passede også ind i det tema, eleverne lige er blevet undervist i. -  Vi har lige haft om industrialiseringen og demokrati i 1800-tallet, og vi står jo på skuldrene af vores fortid. Vi har jo mulighed for at ytre os, modsat det, som foregår i eksempelvis Rusland. Og det var muligt, at gøre eleverne det klart, når vi havde et aktuelt eksempel, afslutter historielæreren.